Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2020/C 89/04)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„Gros Plant du Pays nantais“

Referenčné číslo: PDO-FR-A0275-AM01

Dátum oznámenia: 24. 12. 2019

OPIS A DÔVODY SCHVÁLENEJ ZMENY

1. Zemepisná oblasť

Textové úpravy: v novom zozname správnych jednotiek sa zohľadňujú zlúčenia alebo iné zmeny administratívnej zonácie, ktoré nastali od schválenia špecifikácie výrobku. S cieľom zvýšiť právnu istotu sa tento zoznam zosúladil s platnou verziou oficiálneho zemepisného kódexu, ktorý každý rok uverejňuje ústav INSEE.

Napokon sa uvádza, že pre lepšiu informovanosť verejnosti sú na webovom sídle inštitútu INAO dostupné kartografické dokumenty znázorňujúce zemepisnú oblasť.

Okrem toho sa zrevidovala zemepisná oblasť, čo má za následok:

— začlenenie troch obcí (La Boissière-du-Doré, Saint-Fiacre-sur-Maine a Saint-Hilaire-de-Loulay), pričom všetky tieto obce uplatňujú tradičné výrobné postupy a pestuje sa v nich vinič, v prípade ktorého sa môže uplatniť nárok na chránené označenie pôvodu,

— vylúčenie 14 obcí (Saint-Rémy-en-Mauges, Le Marillais, Saint-Florent-le-Vieil, Saint-Germain-sur-Moine, Le Pellerin, Rouans, Vue, Machecoul, Saint-Etienne-de-Mer-Morte, Saint-Même-le-Tenu, Pornic, Cheix-en-Retz, Touvois a Bouguenais) v dôsledku snahy obmedziť vinohrad na oblasti, kde sa zachovalo kvalitné vinohradníctvo.

Jednotný dokument týkajúci sa vymedzenej zemepisnej oblasti sa mení zodpovedajúcim spôsobom.

2. Vymedzený pozemok

Vymedzený pozemok sa mení takto:

— slovo „vymedzený“ sa nahrádza slovom „výrobný“,

— pridávajú sa dátumy 3. máj 2017 a 15. november 2018,

— vypúšťajú sa ustanovenia týkajúce sa identifikácie pozemkov.

Zmena je dôsledkom prechodu od postupu identifikácie pozemkov k postupu vymedzenia pozemkov.

Uvedená zmena nemá vplyv na jednotný dokument.

3. Oblasť v bezprostrednej blízkosti

V kapitole 1 časti IV bode 3 sa zoznam obcí nahrádza takto:

— departement Loire-Atlantique: Boussay, Chaumes-en-Retz (len na území delegovanej obce Arthon-en-Retz), Couffé, Ligné, Loireauxence (len na území delegovanej obce Varades), La Marne, Mésanger, Paulx, Rezé,

— departement Maine-et-Loire: Beaupréau-en-Mauges (len na území delegovanej obce Gesté), Montrevault-sur-Èvre (len na území delegovaných obcí La Boissière-sur-Evre, Le Fuilet a Le Puiset-Doré).

V zmene sa zohľadňuje začlenenie určitých obcí do zemepisnej oblasti, ako aj zlúčenie obcí.

Jednotný dokument týkajúci sa ďalších podmienok sa mení zodpovedajúcim spôsobom.

4. Hustota výsadby

V bode týkajúcom sa hustoty výsadby sa:

— údaj 6 500 nahrádza údajom 5 000,

— údaj 1,5 nahrádza údajom 2,2,

— slová „najmenej 1 meter“ nahrádzajú slovami „od 0,9 metra do 1,1 metra“.

Cieľom tejto zmeny je odpovedať na vývoj vybavenia a vinohradníckych postupov. Väčšou vzdialenosťou medzi radmi viniča sa podporí zavádzanie agroekologických postupov, akými sú zatrávnenie a obrábanie pôdy medzi radmi viniča, rastlinolekárske ošetrenia pomocou rekuperačných panelov a ďalšie zásahy pomocou štandardného vinohradníckeho zariadenia, ktoré je určené pre vzdialenosti medzi radmi v dĺžke 2 metre. Tento spôsob starostlivosti je odpoveďou na požadovanú úroveň výnosu a kvality pre typ vína s týmto CHOP (čerstvé, ľahké, kyslasté víno…).

Jednotný dokument týkajúci sa pestovateľských postupov sa mení zodpovedajúcim spôsobom.

5. Starostlivosť o vinohrad

V bode týkajúcom sa pravidiel vyväzovania sa spresňuje, že výška listovej steny predstavuje najmenej:

— 0,6-násobok vzdialenosti medzi radmi, ak je táto vzdialenosť najviac 1,5 metra,

— 0,65-násobok vzdialenosti medzi radmi, ak je táto vzdialenosť väčšia ako 1,5 metra.

Výška listovej steny sa meria medzi dolnou hranicou lístia, ktorá je stanovená minimálne na 0,3 metra nad zemou, a hornou hranicou orezania.“

Zmena nadväzuje na zmenu týkajúcu sa hustoty výsadby a umožňuje sa ňou zachovať stály pomer medzi množstvom listov a plodov (index SECV/PR).

Uvedená zmena nemá vplyv na jednotný dokument.

6. Tepelné spracovanie

Zákaz týkajúci sa tepelného spracovania vína pri teplote vyššej ako 40 °C sa vypúšťa. Cieľom tejto zmeny je poskytnúť hospodárskym subjektom všetky možné technické prostriedky na zvládnutie dôsledkov ťažkých ročníkov, ktoré sa vyznačujú organoleptickými odchýlkami vín, ako je „zemitá pachuť a pachuť po plesni“. Technika ohrievania muštu, tzv. termovinifikácia, je v porovnaní s použitím enologického mezoporézneho aktívneho uhlia k vínam oveľa šetrnejšia, pretože pri nej nestrácajú štruktúru a plnosť.

Jednotný dokument týkajúci sa osobitných enologických postupov sa zodpovedajúcim spôsobom mení.

7. Balenie

Koniec obdobia balenia vín s označením „sur lies“ sa posúva z 30. novembra na 31. december. Táto zmena umožňuje predĺžiť obdobie fľašovania vín s označením „sur lie“ o jeden mesiac s cieľom optimalizovať obdobie predaja tejto kategórie bez toho, aby sa zmenila čerstvosť vína, ktorá sa s týmto označením spája.

Jednotný dokument týkajúci sa ďalších podmienok sa mení zodpovedajúcim spôsobom.

8. Obeh vín

V kapitole 1 časti IX ods. 5 sa písmeno b) o uvádzaní vín do obehu medzi oprávnenými skladovateľmi vypúšťa.

Uvedená zmena nemá vplyv na jednotný dokument.

9. Súvislosť so zemepisnou oblasťou

Súvislosť sa zrevidovala s cieľom aktualizovať počet dotknutých obcí (69 namiesto 92). V súvislosti sa spresnilo, že hustota výsadby je stredne vysoká až vysoká.

Vypustil sa odkaz na prímorské stredisko Pornic a opravil sa názov obce Bourgneuf (vypustili sa slová „en Retz“).

Jednotný dokument týkajúci sa zemepisnej oblasti sa zodpovedajúcim spôsobom mení.

10. Prechodné opatrenie

— Bod 1° sa nahrádza takto: „Bez toho, aby boli dotknuté ďalšie ustanovenia tejto špecifikácie výrobku, majú pozemky vysadené viničom, ktoré boli vyňaté z vymedzeného pozemku s chráneným označením pôvodu a ktoré sú identifikované pomocou katastrálneho čísla parcely a rozlohy, právo uplatňovať na úrodu hrozna chránené označenie pôvodu až do vyklčovania viniča, najneskôr však:

— do zberu hrozna v roku 2021 (vrátane) v prípade obcí, ktorých vymedzenú pozemkovú oblasť schválil Národný inštitút pre osvedčovanie pôvodu a kvality na zasadnutiach príslušného vnútroštátneho výboru 21. mája 1996 a 25. mája 2000,

— do zberu hrozna v roku 2031 (vrátane) v prípade obcí, ktorých vymedzenú pozemkovú oblasť schválil Národný inštitút pre osvedčovanie pôvodu a kvality na zasadnutí príslušného vnútroštátneho výboru 3. mája 2017.“

Cieľom tejto zmeny je postupné prispôsobenie vinice.

Prechodné opatrenie týkajúce sa spôsobu vedenia viniča sa vypustilo.

Prechodné opatrenie týkajúce sa odrodovej skladby sa mení s cieľom zaviesť namiesto slov „k dátumu schválenia špecifikácie výrobku“ dátum 16. november 2011.

Tieto zmeny nemajú vplyv na jednotný dokument.

11. Pravidlo označovania

V časti XII sa dopĺňa znenie: „c) Na etiketách vín s chráneným označením pôvodu sa môže uvádzať názov menšej zemepisnej jednotky za predpokladu, že:

— ide o miestny názov zapísaný v katastri,

— je uvedená v hlásení o úrode.

Tento miestny názov zapísaný v katastri je vytlačený písmom, ktorého výška, šírka ani hrúbka nepresahujú polovicu veľkosti písma názvu chráneného označenia pôvodu. Je v rovnakom zornom poli ako názov chráneného označenia pôvodu.“

Jednotný dokument týkajúci sa ďalších podmienok sa mení zodpovedajúcim spôsobom.

12. Povinné hlásenia

Konečná lehota na podanie vyhlásenia o nároku prechádza z 15. decembra na 31. decembra.

K textovým úpravám sa pristúpilo aj v kapitole II časti I bode 2 a kapitole II časti II bode 2.

Uvedená zmena nemá vplyv na jednotný dokument.

13. Hlavné body kontroly

Kapitola 3 sa zrevidovala, aby sa zosúladilo znenie hlavných bodov kontroly v špecifikáciách výrobkov oblasti nantského kraja.

Uvedená zmena nemá vplyv na jednotný dokument.

JEDNOTNÝ DOKUMENT

1. Názov výrobku

Gros Plant du Pays nantais

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Vína sú biele, suché a tiché.

Vína majú:

— minimálny prirodzený obsah alkoholu 9 obj. %,

— maximálny obsah skvasiteľných cukrov (glukózy a fruktózy) 4 gramy na liter,

— maximálny obsah prchavých kyselín 10 miliekvivalentov na liter,

— maximálny celkový obsah alkoholu po obohatení 11 obj. %.

Celkový obsah kyselín, celkový obsah oxidu siričitého vo vínach a celkový skutočný obsah alkoholu zodpovedajú limitom stanoveným v právnych predpisoch EÚ. Vína sú biele, suché a tiché.

Majú svetložltú farbu a v prípade mladého vína sa niekedy vyznačujú zelenkavými odtieňmi.

Vyvážená chuť je kyslastá a prevažuje v nej sviežosť a ľahkosť.

Vyznačujú sa jemnými, prevažne ovocnými alebo kvetinovými arómami, ktoré často dopĺňa vôňa jódu.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

Pestovateľský postup

Minimálna hustota výsadby vo viniciach je 5 000 krov na hektár.

Vzdialenosť medzi radmi je najviac 2,2 metra a vzdialenosť medzi koreňmi viniča v jednom rade sa pohybuje od 0,9 metra do 1,1 metra.

Rez viniča sa vykonáva najviac na 14 očiek na ker:

— krátkym rezom (kordón Royat, vedenie Gobelet alebo na vejárovitú palmetu) alebo

— jednoduchým Guyotovým rezom.

Rez sa uskutoční pred pučaním alebo vo fenofáze 5 podľa Eichhorna a Lorenza.

Vo fáze nasadzovania plodov je počet plodonosných vetiev na koreň ročne najviac 12.

Osobitný enologický postup

Akékoľvek tepelné spracovanie zozbieraného hrozna pri teplote nižšej ako – 5 °C je zakázané.

Celkový obsah alkoholu vo vínach nesmie po obohatení prekročiť 11 obj. %.

Okrem uvedených podmienok musia použité enologické postupy spĺňať požiadavky stanovené v právnych predpisoch EÚ a zákonníku poľnohospodárstva a morského rybolovu.

b) Maximálne výnosy

75 hektolitrov na hektár

6. Vymedzená zemepisná oblasť

Všetky kroky výroby sa uskutočňujú v zemepisnej oblasti, ktorú schválil Národný inštitút pre osvedčovanie pôvodu a kvality na zasadnutí príslušného vnútroštátneho výboru 20. júna 2018. Táto oblasť zahŕňa ku dňu schválenia tejto špecifikácie výrobku príslušným vnútroštátnym výborom územie týchto obcí na základe oficiálneho zemepisného kódexu z roku 2018:

— departement Loire-Atlantique: Aigrefeuille-sur-Maine, Ancenis, Basse-Goulaine, La Bernerie-en-Retz, Le Bignon, La Boissière-du-Doré, Bouaye, Brains, Carquefou, Le Cellier, La Chapelle-Heulin, Château-Thébaud, Chaumes-en-Retz (len na území delegovanej obce Chéméré), La Chevrolière, Clisson, Corcoué-sur-Logne, Divatte-sur-Loire, Geneston, Gétigné, Gorges, La Haie-Fouassière, Haute-Goulaine, Le Landreau, Legé, La Limouzinière, Le Loroux-Bottereau, Maisdon-sur-Sèvre, Mauves-sur-Loire, Monnières, Montbert, Les Moutiers-en-Retz, Mouzillon, Oudon, Le Pallet, La Planche, Pont-Saint-Martin, Port-Saint-Père, La Regrippière, La Remaudière, Remouillé, Saint-Aignan-Grandlieu, Saint-Colomban, Sainte-Pazanne, Saint-Fiacre-sur-Maine, Saint-Géréon, Saint-Hilaire-de-Chaléons, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Philbert-de-Grand-Lieu, Les Sorinières, Thouaré-sur-Loire, Vair-sur-Loire, Vallet, Vertou, Vieillevigne, Villeneuve-en-Retz,

— departement Maine-et-Loire: Mauges-sur-Loire (len na území delegovanej obce La Chapelle-Saint-Florent), Montrevault-sur-Èvre (len na území delegovanej obce La Chaussaire), Orée d’Anjou, Sèvremoine (len na území delegovaných obcí Saint-Crespin-sur-Moine a Tillières),

— departement Vendée: Cugand, Rocheservière, Saint-Étienne-du-Bois, Saint-Hilaire-de-Loulay, Saint-Philbert-de-Bouaine.

7. Hlavné muštové odrody

Montils B

Colombard B

Folle blanche B

8. Opis súvislostí

Opis prírodných faktorov, ktoré sú rozhodujúce pre súvislosť

Zemepisná oblasť sa vyznačuje reliéfom popretkávaným vodnými tokmi, ktoré južne a východne od mesta Nantes vytvárajú hustú sieť. Krajinu nantského kraja, ktorý sa rozprestiera od predhorí regiónu Mauges na východe po pobrežie Atlantického oceánu na západe a od prítokov rieky Loiry na severe po vendéeske roviny na juhu, charakterizuje striedanie svahov vysadených vinicami a údolí určených na chov dobytka. Vinica je vysadená najmä na pahorkoch a svahoch v okolí jazera Grandlieu a jeho prítokov, ako aj v okolí močiara Goulaine a údolia rieky Loiry. Táto zemepisná oblasť predstavuje najzápadnejší výbežok rozľahlej vinice v regióne Val de Loire a zahŕňa 69 obcí v departementoch Loire-Atlantique, Maine-et-Loire a Vendée.

Zemepisná oblasť je situovaná na starom a komplexnom geologickom podloží, v ktorom sa nachádzajú zmiešané plutonické formácie (granit, gabro) a premenené horniny (rula, svor, amfibolit, eklogit), ktoré sú niekedy pokryté piesočnato-štrkovitými usadeninami z treťohôr. Pri zvetrávaní sú tieto rôznorodé horniny často príčinou vzniku kyslých pôd, ktoré sú bohaté na hrubozrnné zložky (piesok, kamienky, štrk), zdravé a prevzdušnené, prirodzene dobre odvodňované a málo úrodné s miernou zásobou vody. Tradičná vymedzená oblasť na zber hrozna zahŕňa výhradne najstrmšie svahy s plytkými piesočnatými pôdami.

Podnebie nantského kraja je podmienené oceánskym vplyvom, ktorého prienik do oblasti vo veľkej miere uľahčuje ústie rieky Loiry. Vyznačuje sa malými teplotnými výkyvmi počas celého roka. Zimy sú mimoriadne mierne, čo na jar prispieva k skorému zohrievaniu pôd. Počas leta zostávajú teploty znesiteľné vďaka morským vánkom, ktoré znižujú mieru výskytu a intenzitu období horúčav. Zrážky sú rozložené relatívne dobre počas celého roka, zvýšený nedostatok zrážok je však najmä v lete. V tejto zemepisnej šírke sa vyskytuje veľa slnečného svetla.

Opis ľudských faktorov, ktoré sú rozhodujúce pre súvislosť

Nantský vinohrad čerpá z pradávnej vinohradníckej tradície, keďže počas stredoveku bol jedným z najrozľahlejších vinohradov vo Francúzsku. Od 16. storočia sa jeho činnosť zameriava pod vplyvom obchodu s Holandskom na destiláciu. Odroda Folle blanche B z departementu Charente – známa vďaka jemným destilátom, ktoré sa z nej získavajú – sa v tom čase rozvíja a nahrádza autochtónne odrody viniča. V prírodných podmienkach nantského kraja sa ukázalo, že táto odroda je vhodná na výrobu bielych vín. Prvá písomná zmienka o názve „Gros Plant“ sa objavuje v roku 1732 a označuje práve tieto vína, ktoré sú veľmi obľúbené v západnej časti Francúzska. Aj keď v polovici 19. storočia začínajú činnosti spojené s destiláciou v nantskom kraji upadať, vinohrad, v ktorom sa pestuje odroda „Gros Plant“, pokrýva ešte stále 20 000 hektárov.

Po kríze spôsobenej fyloxérou sa odrody Montils B a Colombard B, takisto pochádzajúce z departementu Charente, vysádzajú v menšej miere popri odrode Folle blanche B. V snahe ovládať silu prirodzene úrodných priesad prijali výrobcovia prísne pravidlá: stredne vysoká až vysoká hustota výsadby, krátky rez viniča, prísne obmedzenie počtu plodonosných vetiev. Pozemky určené na túto výrobu vyberajú podľa ich vhodnosti na skoré dozretie viniča, malej zásoby vody a menšej úrodnosti. S poklesom výnosov sa zvyšuje kvalita vín. Vďaka propagačným činnostiam Dionýzovho bratstva Bretvincov, ktoré bolo založené v roku 1948, a úsiliu prvého Ochranného združenia, ktoré vzniklo v roku 1951, sa názov „Gros Plant du Pays nantais“ na základe rozsudku z 26. februára 1954 uznal za označenie pôvodu vín vysokej kvality. Vína sa tak preslávili po celom Francúzsku.

S cieľom vyrábať plnšie a komplexnejšie vína si hospodárske subjekty zvolili osobitnú techniku vinifikácie tzv. nantskú metódu, ktorá spočíva v tom, že vína ležia na jemných kvasničných kaloch najmenej jednu zimu pred stáčaním, pričom tento výrobný postup sa vyvinul zo zvyku výrobcov nechávať sud najlepšieho vína na kaloch na účely osláv rodinných udalostí počas nasledujúcej jari. Tento spôsob zrenia dodáva vínam guľatosť a kĺzavosť prostredníctvom obohacovania najmä manoproteínmi a inými zlúčeninami pochádzajúcimi z autolýzy kvasinkových bunkových stien. Navyše táto metóda, ktorá sa zakladá na nemanipulovaní s vínami a na ich uchovávaní v atmosfére naplnenej oxidom uhličitým, pričom sa striktne obmedzujú oxidačné javy a uvoľňovanie prchavých zlúčenín, umožňuje zachovať arómy vytvárané počas alkoholovej fermentácie až do jari a dlhšie. Právne predpisy týkajúce sa tradičného označenia „sur lie“ (na kaloch) sa stanovili v roku 1977 a spôsobili, že sa od roku 1994 vína plnia do fliaš v tých istých prevádzkach, v ktorých sa víno vyrába, s cieľom obmedziť stáčanie a prelievanie vín.

V roku 2009 sa vinohrad s chráneným označením pôvodu rozprestieral na ploche takmer 1 500 hektárov, ktorú využívalo 600 výrobcov, pričom ročný objem výroby predstavoval približne 100 000 hektolitrov a viac ako tretina z nich používala označenie „sur lie“. Vína s chráneným označením pôvodu „Gros Plant du Pays nantais“ sú tiché biele vína. Majú svetložltú farbu a v prípade mladého vína sa niekedy vyznačujú zelenkavými odtieňmi. Vyvážená chuť je kyslastá a prevažuje v nej sviežosť a ľahkosť. Vyznačujú sa jemnými, prevažne ovocnými alebo kvetinovými arómami, ktoré často dopĺňa vôňa jódu.

Vína s označením „sur lie“ majú zvyčajne vyváženú chuť, ktorá smeruje ku guľatosti, komplexný buket vôní a môžu byť jemne perlivé v dôsledku obsahu zvyškového oxidu uhličitého, ktorý sa tvorí pri alkoholovom kvasení. S cieľom ochrániť sviežosť, aromatickú bohatosť a oxid uhličitý endogénneho pôvodu sú vína počas svojho zrenia chránené pred oxidáciou. Keďže je obsah oxidu uhličitého príliš vysoký na to, aby mohli byť vína plnené do pružných nádob, plnia sa do fliaš a je pritom potrebná veľká pozornosť. Výsadba odrôd, ktoré zaisťujú originalitu vín s chráneným označením pôvodu, v nantskom regióne vyplýva jednak zo zemepisnej polohy, jednak z histórie mesta Nantes. V tomto veľkom prístavnom meste pri ústí rieky Loiry do Atlantického oceánu sa veľmi skoro vyvinul intenzívny obchod s vínom určeným pre mestské centrá na severe Európy. Táto významná obchodná pozícia prilákala mnohých obchodníkov, okrem iných aj silný holandský kontingent, ktorý rozhodujúcim spôsobom prispel k rozšíreniu odrody Folle blanche B v tejto zemepisnej oblasti. Tá sa vysádzala ešte pred ďalšími dvoma odrodami, Montils B a Colombard B, ktorých agronomické správanie je veľmi podobné.

Pôdne a klimatické podmienky nantského regiónu umožnili vyrábať z týchto odrôd vyvážené biele vína s jemnou vôňou. Kyslé zrnité pôdy v tejto zemepisnej oblasti, ktoré vznikli na granite, rule, svore alebo piesočnato-štrkovitých nánosoch, v spojení s miernou zimou nantského podnebia podporujú skorý začiatok vegetačného cyklu viniča a dobrú zrelosť hrozna. Severná poloha vinohradu s vínami s chráneným označením pôvodu a jej vystavenie oceánskemu vplyvu zaručujú mierne letné teploty, vďaka ktorým možno zachovať lahodné aromatické prekurzory, ktoré sa nachádzajú v bobuliach hrozna.

S cieľom prispôsobiť vybrané odrody prírodnému prostrediu nantského kraja sa hospodárske subjekty v zemepisnej oblasti mohli oprieť o dobre etablované vinohradnícke know-how, ktoré zdedili zo stáročnej tradície obchodu s prvotriednymi vínami. Technické rozhodnutia uplatňované tak pri výbere pozemkov na výsadbu, ako aj ovládaní sily viniča umožňujú čo najviac vyťažiť z málo úrodných pôd a dostatku slnečného svitu v tejto zemepisnej oblasti a získať tak zrelé a zdravé hrozno.

Nantská metóda dozrievania vín na jemných vínnych kaloch bez akéhokoľvek stáčania umožňuje, aby sa vo vínach prejavili aromatické molekuly, ktoré sa vytvárajú počas fermentácie. Mierna zima v tomto podnebí podporuje výmeny medzi vínom a kalmi, čo prispieva k bohatosti vín. Výsledkom takéhoto dozrievania sú vína s označením „sur lie“, ktoré sú plnšie, majú jemnú ovocnú a kvetinovú vôňu a v dôsledku obsahu zvyškového oxidu uhličitého, ktorý sa tvorí na záver kvasenia, sú jemne perlivé. V snahe zachovať prínos tohto zrenia a predísť akejkoľvek oxidácii vytvorili hospodárske subjekty osobitné know-how pre balenie vín, a to plnenie do fliaš priamo vo vinárskych podnikoch. Tento tradičný postup, ktorým sa minimalizuje manipulácia s výrobkami, je dokonale prispôsobený na zachovanie jemných aromatických zložiek vín.

Víno „Gros Plant du Pays nantais“ vyrobené v povodí rieky Loiry „čo najbližšie k oceánu“, keďže sa táto zemepisná oblasť rozprestiera až po zátoku Bourgneuf, má kyslastú chuť s arómami jódu, ktoré sú ideálne v kombinácii s kôrovcami a ustricami. Výrobcovia vždy presadzovali toto spojenie identity vín a miestnej gastronómie, vďaka čomu v roku 1954 získali uznanie označenia pôvodu vín vysokej kvality. Prímorská poloha vinohradu medzi Bretónskom a departementom Vendée aj v súčasnosti predstavuje z hľadiska obchodu výhodu, pretože prílev turistov v lete prispieva k jeho dobrému menu a posilňuje imidž vína ako ideálneho nápoja k plodom mora.

9. Ďalšie základné podmienky (balenie, označovanie, ďalšie požiadavky)

Právny rámec:

vnútroštátne právne predpisy

Druh ďalšej podmienky:

výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre vinifikáciu a výrobu vín a pre vinifikáciu, výrobu, zrenie a balenie vín, na ktoré možno uplatniť označenie „sur lie“, zahŕňa na základe oficiálneho zemepisného kódexu z roku 2018 územie týchto obcí:

— departement Loire-Atlantique: Boussay, Chaumes-en-Retz (len na území delegovanej obce Arthon-en-Retz), Couffé, Ligné, Loireauxence (len na území delegovanej obce Varades), La Marne, Mésanger, Paulx, Rezé,

— departement Maine-et-Loire: Beaupréau-en-Mauges (len na území delegovanej obce Gesté), Montrevault-sur-Èvre (len na území delegovaných obcí La Boissière-sur-Evre, Le Fuilet a Le Puiset-Doré).

Právny rámec:

vnútroštátne právne predpisy

Druh ďalšej podmienky:

dodatočné ustanovenia o označovaní

Opis podmienky:

Názov chráneného označenia pôvodu možno doplniť označením „sur lie“, ak vína spĺňajú výrobné podmienky stanovené pre toto označenie v špecifikácii výrobku.

Názov chráneného označenia pôvodu možno doplniť zemepisným označením „Val de Loire“ podľa pravidiel stanovených pre použitie tohto zemepisného označenia v špecifikácii výrobku.

Veľkosť písma označenia „sur lie“ a zemepisného označenia „Val de Loire“ má menšiu alebo rovnakú výšku, šírku aj hrúbku ako veľkosť písma názvu chráneného označenia pôvodu.

Vína s označením „sur lie“ sú označené ročníkom zberu.

Na etiketách vín s chráneným označením pôvodu sa môže uvádzať názov menšej zemepisnej jednotky za predpokladu, že:

— ide o miestny názov zapísaný v katastri,

— je uvedená v hlásení o úrode.

Tento miestny názov zapísaný v katastri je vytlačený písmom, ktorého výška, šírka ani hrúbka nepresahujú polovicu veľkosti písma názvu chráneného označenia pôvodu. Je v rovnakom zornom poli ako názov chráneného označenia pôvodu.

Právny rámec:

vnútroštátne právne predpisy

Druh ďalšej podmienky:

balenie vo vymedzenej zemepisnej oblasti

Opis podmienky:

S cieľom zachovať vlastnosti vyplývajúce zo spôsobu výroby a zrenia vín, najmä ich sviežosť, aromatickú komplexnosť a ľahkú perlivosť vďaka obsahu endogénneho oxidu uhličitého, aby sa obmedzilo prelievanie, sa vína, na ktoré možno uplatniť označenie „sur lie“, plnia do fliaš vo vinárskych podnikoch od 1. marca do 31. decembra roku, ktorý nasleduje po roku zberu.

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-347ec668-4e57-45b4-b27e-0cf1ba019400

(1) Ú. v. ES L 9, 11.1.2019, s. 2.